*Proiect*

**GUVERNUL REPUBLICII MOLDOVA**

**H O T Ă R Î R E nr. \_\_\_\_**

**din \_\_\_\_\_\_\_\_\_\_\_\_\_\_ 2017**

**Chișinău**

**cu privire la acordarea, în anul 2017, a unor plăți directe proprietarilor**

**de terenuri agricole și agenților economici ce înregistrează pierderi pentru menținerea mijloacelor fixe neutilizate, amplasate după traseul Rîbnița-Tiraspol**

În temeiul prevederilor Regulamentului privind gestionarea fondurilor de urgenţă ale Guvernului, aprobat prin Hotărăriea Guvernului nr. 862 din 18 decembrie 2015 (Monitorul Oficial al Republicii Moldova, 2015, nr. 347-360, art. 967), Guvernul HOTĂRĂȘTE:

1. Se alocă, din fondul de rezervă al Guvernului, Consiliului raional Dubăsari 9392005,67 lei pentru acordarea unor plăți directe proprietarilor de terenuri agricole și agenților economici ce înregistrează pierderi pentru menținerea mijloacelor fixe neutilizate, amplasate după traseul Rîbnița-Tiraspol.
2. Consiliul raional Dubăsari va repartiza mijloacele alocate proprietarilor de terenuri agricole și agenților economici ce înregistrează pierderi pentru menținerea mijloacelor fixe neutilizate pe aceste terenuri, în baza unui regulament, elaborat și aprobat de Consiliu, în condiții de transparență și echitate și în coordonare cu Cancelaria de Stat și Ministerul Agriculturii, Dezvoltării Regionale și Mediului.
3. Președintele raionului Dubăsari va asigura prezentarea la Ministerul Finanțelor a unui exemplar, în original a listei proprietarilor de terenuri agricole și agenților economici ce înregistrează pierderi pentru menținerea mijloacelor fixe neutilizate pe aceste terenuri, beneficiari ai plăților directe cu semnăturile olografe ale acestora și, în copie, la Ministreul Agriculturii, Dezvoltării Regionale și Mediului.

**PRIM-MINISTRU                     PAVEL FILIP**

Contrasemnează:

Viceprim-ministru,

pentru Reintegrare                        Gheorghe Bălan

Ministrul Agriculturii, Dezvoltării

Regionale și Mediului Vasile Bîtca

Ministrul Finanțelor                                               Octavian Armașu

**Notă informativă**

**pe marginea proiectului Hotărîrii Guvernului cu privire la acordarea, în anul 2017, a unor plăți directe proprietarilor de terenuri agricole și agenților economici ce înregistrează pierderi pentru menținerea mijloacelor fixe neutilizate, amplasate după traseul Rîbnița-Tiraspol**

Proiectul Hotărîrii de Guvern este elaborat întru executarea indicației Guvernului Republicii Moldova nr. 23-05-5311 din 06.07.2017, în vederea susținerii în anul 2017 a proprietarilor și agenților economici ce înregistrează pierderi pentru menținerea mijloacelor fixe neutilizate pe terenurile agricole amplasate după traseul Rîbnița-Tiraspol.

Suprafaţa terenurilor agricole a r-lui Dubăsari amplasate după traseul „Rîbniţa- Tiraspol” constituie 6494,79 ha, ceea ce constituie 42 % din suprafaţa totală a raionului.

Începînd cu anul 2003, situaţia în vederea permisiunii libere la prelucrare a acestor terenuri situate după traseu a început să se agraveze, pînă la neaccesul complet, de către reprezentanții structurilor de la Tiraspol, la începutul anului 2006. Urmare a acestor restricţii Guvernul Republicii Moldova, în baza prevederilor Hotărîrii Guvernului nr.1386 din 16.12.2004, întru compensarea parţială a cheltuielilor suportate, a alocat 3,5 mln. lei din rezerva Guvernului.

În anul 2005, în baza Hotărîrii Guvernului nr. 1281 din 09.12.2005 din rezerva Guvernului, se alocă în scopul compensării pierderilor suportate de proprietari (agenţi economici) ale căror terenuri agricole sunt situate după traseul „Rîbniţa-Tiraspol” suma de 4,0 mln. lei, agenţilor economici, proprietarilor de teren, un ajutor financiar unic în mărime de 500 lei pentru un ha de teren agricol situat după traseu.

La începutul anului 2006, în urma formării grupurilor de lucru a ambelor părţi (Consiliul raional şi administraţia or. Dubăsari), sub egida OSCE şi reprezentanţilor ambasadelor Federației Ruse, Ucraina, au fost duse negocieri și s-a permis prelucrarea acestor terenuri inclusiv pînă în anul 2013.

Totodată, în anul 2006 a fost adoptată Legea nr. 39 din 02.03.2006, prin care se stabilește ca în cazul limitării accesului deţinătorilor de terenuri agricole situate după traseul „Rîbniţa-Tiraspol” de a le prelucra, pînă la înlăturarea consecinţelor limitării, se scutesc de:

* plata impozitului funciar;
* plata contribuţiilor de asigurări sociale de stat obligatorii;
* plata primelor de asigurare obligatorie de asistenţă medicală.

Însă, începînd cu 01.11.2013, accesul la prelucrarea acestor terenuri din nou a fost stopat de către reprezentanții structurilor de la Tiraspol. Astfel, agenţii economici, precum deţinătorii individuali în primăvara anului 2014 nu au avut posibilitatea să cultive culturile de primăvară. În vederea compensării parţiale a cheltuielilor suportate în însămînţarea/prelucrarea terenurilor agricole situate după traseu în anii 2013/2014, în baza prevederilor Hotărîrii Guvernului nr. 836 din 08.10.2014 a fost alocată deținătorilor de terenuri, din bugetul de stat, suma de 11 937 978 lei, în mediu a cîte 2221,08 lei la 1 ha.

Aceste interdicții au continuat și în anul 2015, astfel în scopul susținerii proprietarilor de terenuri, conform prevederilor Hotărîrii Guvernului nr. 859 din 18.12.2015 au fost alocate din fondul de rezervă al Guvernului 7,98 mil. lei pentru acordarea unor plăți directe proprietarilor de terenuri agricole situate după traseu.

La fel și în anul 2016, conform prevederilor Hotărârii Guvernului nr. 1201 din 31.10.2016 au fost alocate Consiliului raional Dubăsari 7,98 mil. lei pentru acordarea unor plăți directe proprietarilor de terenuri agricole situate după traseu.

În vederea susținerii continuie a propritarilor care dețin terenuri agricole după traseul Rîbnița-Tiraspol,agenților economici ce gestionează aceste terenuri, precum și a menținerii dezvoltării social-economice a localităților din zona de securitate este elaborat și se propune pentru examinare proiectul Hotărîrii Guvernului cu privire la acordarea în anul 2017aunor plăți directe proprietarilor de terenuri agricole, amplasate după traseul Rîbnița-Tiraspol și agenților economici ce gestionează aceste terenuri.

Se propune să se utilizeze modalitatea de alocare din anul 2016, în baza listelor întocmite de către Consiliul raional Dubăsari *(Hotărîrii Guvernului nr. 859 din 18.12.2015).* Această modalitate presupune acordarea unor plăți directe în mărime ce ar permite acoperirea plății pentru arendă, care ar fi fost oferită de către arendaș în cazul prelucrării terenurilor și onorării obligațiunilor contractuale.

Cuantumul plății anuale pentru arendă este calculat în baza formulei de calcul expuse în pct. 10 din Regulamentul privind modul de calculare a cuantumului plății anuale pentru arenda bunurilor agricole, aprobat prin Hotărîrea Guvernului nr. 405 din 06.05.2015 (Monitorul Oficial, 2005, nr. 69-70, art. 462):

Pa.teren = S x B x T x M / 100

unde:

Pa.teren – cuantumul plății anuale anuale pentru arenda sectorului de teren agricol, lei/an;

S – suprafața sectorului de teren agricol arendat, ha;

B – bonitatea solului pe sectorul de teren agricol, grade;

T – tariful pentru calcularea prețului normativ al sectorului de teren agricol, lei/grad-ha;

M – nivelul minim al plății anuale pentru arenda sectorului de teren agricol, %/an.

Suprafața sectorului de teren agricol (S), conform informației prezentată de Președintele raionului Dubăsari (scrisoarea nr. 65 din 20.10.2017), în Zona de securitate, după traseul Rîbnița-Tiraspol este de 6494,79 ha terenuri agricole (5561 proprietari), inclusiv: comuna Cocieri – 1636,14 ha, comuna Coșnița – 1093,52 ha, satul Doroțcaia – 2778,96 ha, comuna Molovata Nouă – 455,65 ha și satul Pîrîta – 530,52 ha.

Bonitatea medie a terenurilor cu destinație agricolă (B) din raionul Dubăsari este de 66 de grade (sursa: Cadastrul funciar al Republicii Moldova la 1 ianuarie 2008, aprobat prin Hotărîrea Guvernului nr. 615 din 19 mai 2008, Minitorul Oficial, 2008, nr. 91, art. 606).

Tariful pentru calcularea prețului normativ al sectorului de teren agricol, lei/grad-ha (T) constituie 621,05 lei/grad-ha, conform anexei la Legea nr. 1308 din 25.07.1997 privind prețul normativ și modul de vînzare-compărare a pămîntului, cu modificările și completările ulterioare (Monitorul Oficial, 2001, nr. 147-149, art. 1161).

Nivelul minim (M) al plății anuale pentru arenda terenurilor s-a propus și acceptat să fie de 3,0 % pe an.

Astfel, calculăm Pa.teren – plata anuală pentru arenda unui hectar de teren agricol, situat după traseul Rîbnița-Tiraspol, din raionul Dubăsari constituie 1229,68 lei.

(Pa.teren pentru 1 ha = 1 x 66 x 621,05 x 3 / 100 = 1229,68 lei/ha).

Pa.teren = S x Pa.teren pentru 1 ha = 6494,79 ha x 1229,68 lei/ha = 7 986 513, 37 lei.

Suma plății anuale pentru arenda suprafeței terenurilor agricole de 6494,79 ha este egală cu 7 986 513,37 lei.

Suma cheltuielilor suportate în 2016 de către agenţii economici, care înregistrează pierderi pentru menținerea mijloacelor fixe neutilizate pe terenurile agricole amplasate după traseul Rîbnița-Tiraspol, conform informației prezentată de Președintele raionului Dubăsari (scrisoarea nr. 37 din 06.06.2017) este în mărime de 1405492,3 lei, după cum urmează:

1. S.R.L. ,,Levobaciu” - 44736,0 lei;
2. S.R.L. „Dornistagro”- 129960,0 lei;
3. S.R.L. „Agro Tiras”- 298350,0 lei;
4. C.A.I. „Dorcopagro”- 87107,1 lei;
5. G.A.P. ,,Victoria Cocieri”- 572076,2 lei;
6. S.R.L. „Salonislact”- 242866,0 lei;
7. G.T. „Colina Nirca”- 1555,0 lei;
8. S.R.L. „Agro Prima”- 28842,0 lei

Astfel, în proiectul Hotărîrii Guvernului cu privire la acordarea, în anul 2017, a unor plăți directe proprietarilor de terenuri agricole și agenților economici ce înregistrează pierderi pentru menținerea mijloacelor fixe neutilizate, amplasate după traseul Rîbnița-Tiraspol, se propune spre alocare suma de 9392005,67 lei, ce urmează a fi repartizată în baza unui Regulament elaborat și aprobat de Consiliul raional Dubăsari.

**Ministru Vasile BÎTCA**

*Ex.: Marin Grama,*

*Tel.: 022 204 573*